Delfi (portāls)

Vēsture

DELFI ziņu medijs strādā visās Baltijas valstīs. Latvijā portāls DELFI darbību sāka 1999. gada 26. novembrī, pārņemot interneta resursu www.online.ee, www.all.lv, www.riga.lv un www.navigators.lv 
labākās iestrādes. 2000. gada 17. martā tika atklāts otrais DELFI portāls Latvijā — krievu valodā strādājošais rus.delfi.lv. 2001. gadā DELFI darbu sāka analītiskās žurnālistikas sadaļa "DELFI versijas", kur žurnālisti, analītiķi, amatpersonas un citi lietpratēji sniedz padziļinātu informāciju un viedokļus par aktualitātēm.
Sākotnēji portāls piederēja informācijas tehnoloģiju kompānijai MicroLink, bet 2004. gadā DELFI akcijas iegādājās Norvēģijas kompānija Findexa, savukārt 2007. gadā DELFI grupu par 54,05 miljoniem eiro iegādājās Igaunijas koncerns Express Grupp. Portālam kļūstot arvien daudzveidīgākam, 2008. gada novembrī tika atklāta video ziņu platforma — DELFI.TV, kurā tiek atspoguļotas gan aktuālākās ziņas Latvijā un pasaulē, gan izklaidējoši un praktiski video padomi, gan aculiecinieku video un nozīmīgākās pašmāju notikumu tiešraides. Šobrīd uzņēmums piedāvā ne tikai daudzpusīgu un operatīvu ziņu klāstu dažādās platformās, bet arī plaša spektra  pakalpojumus, kā arī tematiskos interneta žurnālus par dažādām tēmām - ēdienu gatavošanu, veselību, ceļošanu u.c.

Ziņas latviešu valodā

Delfi.lv ir lielākā latviski runājošā ziņu redakcija Latvijā, kas raksta par svarīgākajiem notikumiem sabiedrībā, valsts pārvaldē, pasaulē, sportā, kultūrā un citās jomās, kā arī rada oriģinālmateriālus par dažādām tēmām. Ziņu sadaļas latviešu valodā — Latvijā, Bizness, Sports, Kultūra, Izklaide, Auto, Aculiecinieks, DELFI TV.

Interneta žurnāli

Daudzi interneta lietotāji biežāk par ziņām lasa un padziļināti interesējas par kādu specifisku tēmu. Ieklausoties lasītāju vēlmēs, DELFI ir radījis interneta žurnālus dažādām interesēm gan latviešu, gan krievu valodā. Interneta žurnāli latviešu valodā - Tasty.lv, Turismagids.lv, Viņa.lv, Cālis.lv, Mansdraugs.lv, Skats.lv, Tava Māja.lv, Tavs Dārzs.lv, Techlife.lv, Laika apstākļi. Interneta žurnāli krievu valodā — Techlife.lv, Woman.lv, Tchk.lv, Turgid.lv, Eda, Dom, Sad, Pogoda.

Ziņas krievu valodā

Arī rus.delfi.lv ir lielākā krieviski runājošā ziņu redakcija Latvijā. Līdztekus operatīvajām, jaunākajām ziņām tiek radīti oriģinālmateriāli par dažādām tēmām. 71% rus.delfi.lv lasītāju ir krievvalodīgie, kas ir augstākais rādītājs no visiem Latvijas ziņu portāliem krievu valodā.  Ziņu sadaļas krievu valodā - Ziņas, Bizness, Aculiecinieks, Sports, Showtime, DELFI TV.

Mobilā versija

DELFI mobilā versija m.delfi.lv ir apmeklētākais interneta resurss starp mobilo ierīču lietotājiem un lasītākais Latvijas ziņu portāls mobilajā versijā, sasniedzot 58% no visiem mobilā interneta lietotājiem Latvijā. m.delfi.lv informē par aktuālākajiem un sabiedrībai būtiskākajiem notikumiem un procesiem politikā, valsts pārvaldē, sabiedrībā, ekonomikā, ārzemēs, sportā, kultūrā un citās jomās. DELFI ziņas ir pieejamas ne vien mobilajā versijā m.delfi.lv, bet arī DELFI mobilajā lietotnē, kura pieejama  Android, Apple un Windows operētājsistēmas lietotājiem.

Komentāru fenomens

Līdztekus ziņu radīšanai portāls DELFI dod iespēju ikvienam lietotājam ievietot komentāru, brīvi apmainīties ar viedokļiem un idejām. Ar šīs iespējas ieviešanu DELFI 1999. gadā kļuva par celmlauzi un standartu noteicēju Latvijas internetā. Portālā DELFI, tāpat kā citos ziņu portālos Latvijā un citur pasaulē, ir iespējams komentēt visus portāla rakstus un diskusijas (redakcija patur tiesības noņemt komentēšanas iespēju pie rakstiem, kas ir traģiski vai potenciāli naidu kurinoši). Komentāriem portālā seko komentāru moderatori, kas ir atbildīgi par neētisku, naidu kurinošu un reklāmu saturošu komentāru dzēšanu. 
Lai arī komentāri portālā DELFI lielākoties tiek rakstīti anonīmā veidā, radot lietotājam absolūtas brīvības un nesodāmības ilūziju, ir bijuši arī vairāki gadījumi, kad komentāru autoriem ir nācies par saviem vārdiem atbildēt atbilstošās iestādēs. Šajā sakarā var minēt piemērus par kādu jaunieti, kas bija solījis spridzināt Rīgā notiekošo Eirovīzijas dziesmu konkursu un sievieti, pret kuru par leģionārus un Latviju aizskaroša komentāra rakstīšanu tika uzsākta krimināllieta. Lai veicinātu interneta diskusiju kultūru Latvijā un padarītu konstruktīvākas interneta lietotāju sarunas, portāls DELFI no 2013.gada pie visiem rakstiem kā pamata iespēju piedāvā lietot tikai reģistrētu lasītāju komentārus.